# הוועד האולימפי הבין-לאומי

הוועד האולימפי הבין־לאומי
International Olympic Committee
 Comité international olympique
IOC|  |
|
ענפי ספורט |
ענפי הספורט האולימפיים בעולם |
|
תחום השיפוט |
כלל עולמי  |
|
מיקום המטה |
לוזאן, שווייץ |
|
יושב ראש |
קירסטי קובנטרי |
|
תאריך ייסוד |
1894 |
|
מקום ייסוד |
פריז, צרפת |
|
מספר חברות |
115 |
|
ארגוני בת | Olympic Channel Services, Panam Sports, המועצה האולימפית של אסיה, איגוד הוועדים הלאומיים האולימפיים של אפריקה, Olympic Broadcasting Services, הוועדים האולימפיים האירופיים, Oceania National Olympic Committees  |
| www.olympics.com/ioc |
|   |

מטה הוועד בלוזאן שבשווייץ
המונומנט האולימפי בלוזאן
המוזיאון האולימפי בלוזאן
**הוועד האולימפי הבין־לאומי** (בצרפתית: **Comité international olympique**, באנגלית: **International Olympic Committee**, ובראשי תיבות **IOC**) הוא הגוף העליון של התנועה האולימפית, אשר בחסותו מתקיימים המשחקים האולימפיים המודרניים. הוועד נוסד בפריז ב-23 ביוני 1894, בכינוס של אנשי חינוך גופני ביוזמתו של פייר דה קוברטן, שבו הוחלט על חידוש המשחקים האולימפיים וקיום האולימפיאדה הראשונה בעיר אתונה בשנת 1896. עקב זוועות מלחמת העולם הראשונה העתיק הוועד את מקום מושבו לשווייץ, מקום מושבו הנוכחי, בשל מדיניות החוץ הנייטרלית שלה.

הוועד האולימפי הבין־לאומי מורכב כיום מ-115 חברים, 70 מתוכם נבחרים על בסיס אישי והאחרים הם נציגי פדרציות ספורט בין־לאומיות, נציגי ועדים אולימפיים לאומיים וספורטאים אולימפיים. נשיא הוועד הוא תומאס באך מגרמניה, שנבחר ב-2013. נשיא הכבוד של הוועד לכל חייו, עד מותו ב-2010, היה חואן אנטוניו סמראנש, שכיהן בתפקיד הנשיא במשך 21 שנים לפני ז'אק רוג, ואחראי במידה רבה לשינויים שעברו על המשחקים האולימפיים מאז תחילת שנות ה-80.

החברים בוועד, למעט הספורטאים האולימפיים, נבחרים על ידי חברי הוועד עצמו, על פי המלצת ועדת המינויים. אלה שנבחרו על בסיס אישי יכולים לכהן בוועד עד גיל 70, ואילו אלה שנבחרו בתוקף תפקידם מסיימים את חברותם בוועד כאשר הם מסיימים את התפקיד שבזכותו נבחרו לוועד. נציגי הספורטאים האולימפיים נבחרים על ידי הספורטאים עצמם ותקופת כהונתם היא 8 שנים. בעבר נבחרו חברי הוועד לכל תקופת חייהם, ומבנה זה גרם לבעיות רבות כדוגמת השארת מקורבי אדולף היטלר ובניטו מוסוליני בוועד לאחר נפילת המשטרים ומניעת השתתפות ישראל באולימפיאדת לונדון (1948)[דרוש מקור].

הוועד האולימפי אחראי על כל ההיבטים הקשורים בארגון האולימפיאדות, ובכלל זה בחירת העיר המארחת, אשר מתקיימת 13 שנים מראש, וקביעת הענפים והמקצועות הנכללים בתוכנית האולימפית.

בנובמבר 1999 ייסד הוועד האולימפי הבין־לאומי את הסוכנות העולמית נגד סמים בספורט (WADA), לאחר כנס בין־לאומי נגד סמים בספורט שכינס הוועד באותה שנה.

הוועד האולימפי הבין־לאומי מממן את פעילותו בעיקר מחסויות של חברות מסחריות, מזכויות השימוש בסמלים האולימפיים (שהם סמלים מסחריים רשומים הנמצאים בבעלות הוועד), וזכויות שידור של התחרויות והטקסים. 92% מהכנסות הוועד משמשים לארגון המשחקים האולימפיים ותמיכה בפעילותן של פדרציות הספורט הבין־לאומיות והוועדים האולימפיים הלאומיים, ו-8% הנותרים משמשים למימון פעילות הוועד עצמו, שמשרדיו נמצאים בלוזאן בשווייץ, בה שוכן גם המוזיאון האולימפי.

## נשיא הוועד האולימפי הבין-לאומי

 ערך מורחב – **נשיא הוועד האולימפי הבין-לאומי**

| מספר | נשיא | שנים |
| --- | --- | --- |
| 1 | יוון דמטריוס ויקאלאס | 1894–1896 |
| 2 | צרפת פייר דה קוברטן | 1896–1925 |
| 3 | בלגיה אנרי דה באייה-לאטור | 1925–1942 |
| 4 | שוודיה סיגפריד אדסטרם | 1942–1952 |
| 5 | ארצות הברית אייברי ברנדג' | 1952–1972 |
| 6 | אירלנד מייקל מוריס, לורד קינלין | 1972–1980 |
| 7 | ספרד חואן אנטוניו סמראנש | 1980–2001 |
| 8 | בלגיה ז'אק רוג | 2001–2013 |
| 9 | גרמניה תומאס באך | 2013–2025 |
| 10 | זימבבואה קירסטי קובנטרי | 2025–מכהנת |

## ראו גם

* נשיא הוועד האולימפי הבין-לאומי
* הוועד האולימפי בישראל
* הסוכנות העולמית נגד סמים בספורט
* ספיישל אולימפיקס

## קישורים חיצוניים

* אתר האינטרנט הרשמי של הוועד האולימפי הבין-לאומי (בשפות מרובות)

* הוועד האולימפי הבין-לאומי, ברשת החברתית פייסבוק
* הוועד האולימפי הבין-לאומי, ברשת החברתית X (טוויטר)
* הוועד האולימפי הבין-לאומי, ברשת החברתית אינסטגרם
* הוועד האולימפי הבין-לאומי, ברשת החברתית LinkedIn
* הוועד האולימפי הבין-לאומי, סרטונים בערוץ היוטיוב
* הוועד האולימפי הבין-לאומי, הבלוג הרשמי
* הוועד האולימפי הבין-לאומי, באתר אנציקלופדיה בריטניקה (באנגלית)